دولت کی چاٹ

دولت کی چاٹ شمالی ہندوستان خصوصاً پرانی دہلی کی ایک روایتی میٹھی ڈش ہے جو سرد موسم میں بنائی جاتی ہے۔ یہ ہلکی، پُھلکی اور بادل جیسی جھاگ دار مٹھائی ہوتی ہے جو دودھ اور ملائی کو طویل وقت تک پھینٹ کر تیار کی جاتی ہے۔ دہلی کے پرانے چاندنی چوک اور آس پاس کے علاقوں میں یہ ڈش سردیوں کی علامت سمجھی جاتی ہے۔

 تیاری 
دولت کی چاٹ کی تیاری کا عمل محنت طلب ہوتا ہے۔ نیم سرد راتوں میں دودھ اور ملائی کو لکڑی کی پھینٹنی (متھانی) سے دیر تک پھینٹا جاتا ہے۔ طویل پھینٹائی کے دوران رات کی نمی، شبنم اور کم درجہ حرارت اس کے جھاگ بنانے میں اہم کردار ادا کرتے ہیں۔ تیاری کے بعد اس جھاگ دار ملائی کو ایلومینیم کے گہرے برتنوں میں رکھا جاتا ہے۔ اس پر زعفرانی جھاگ کی ایک پرت بچھائی جاتی ہے، گلاب کی پتیاں چھڑکی جاتی ہیں اور برف پر رکھ کر ٹھنڈا رکھا جاتا ہے۔

گاہک کو پیش کرتے وقت دکان دار بڑا احتیاط سے ململ کا کپڑا ہٹا کر جھاگ دار ملائی کو پیالے میں ڈالتا ہے اور اس کے اوپر پستہ، بادام اور گاڑھے دودھ سے بنی کھرچن کی تہ لگاتا ہے۔ روایتی طور پر اوپر چاندی کا ورق بھی رکھا جاتا ہے۔

 وج تسمیہ 
اس ڈش کو اگرچہ  کہا جاتا ہے لیکن یہ روایتی نمکین چاٹ سے مختلف ہے۔ بعض ماہرین کے مطابق  کا لفظ اردو کے اس معنی سے لیا گیا ہے جس کا مطلب ہے ۔ جبکہ دولت کا لفظ یا تو اس کی نایابی کی طرف اشارہ کرتا ہے یا اس میں استعمال ہونے والے مہنگے اجزا جیسے زعفران اور میووں کی بنا پر اسے دولت کی علامت سمجھا جاتا تھا۔

 تاریخی پس منظر 
دولت کی چاٹ کا تعلق دہلی کی پرانی گلیوں سے جوڑا جاتا ہے۔ بعض آرا کے مطابق یہ مغلیہ دور کی ڈش تھی جسے شاہی دسترخوان پر پسند کیا جاتا تھا۔ کچھ لوگ یہ بھی کہتے ہیں کہ شاہ جہاں کی بیٹی جہاں آرا بیگم نے اس کی مقبولیت میں کردار ادا کیا تھا۔

تاہم مغل دور کی مستند تاریخی کتب جیسے آئین اکبری یا نسخ شاہ جہانی میں اس کا ذکر نہیں ملتا۔

ایک اور خیال کے مطابق یہ ڈش افغانستان کی بوتائی برادری کی ایجاد ہو سکتی ہے جو دودھ میں سے مکھن نکالنے میں ماہر تھی۔ ممکن ہے کہ یہی ترکیب شاہراہ ریشم کے راستے ہندوستان پہنچی ہو۔

 دیگر شہروں میں مشابہ ڈشیں 
شمالی ہندوستان کے کئی شہروں میں دولت کی چاٹ جیسی فوم نما ملائی پر مبنی ڈشیں پائی جاتی ہیں جن میں شامل ہیں:
 کانپور کی مکھن ملائی
 بنارس کی ملائیو
 لکھنؤ کی نمیش
 آگرہ کا سولہ مزے
 گجرات کا دودھ نا پف

تاہم کھانے کے شوقین افراد دہلی کی دولت کی چاٹ کو سب سے منفرد قرار دیتے ہیں۔

 موسمیاتی اثرات اور موجودہ صورت حال 
روایتاً یہ ڈش خزاں سے بہار تک دہلی کے موسم کی ٹھنڈک میں بکا کرتی تھی، لیکن موسمیاتی تبدیلی کے باعث اب صرف نومبر سے فروری تک فروخت ہوتی ہے۔ کم ہوتے سرد دن اس روایتی فن اور اس سے منسلک کاروبار کے لیے چیلنج بن رہے ہیں۔

بڑھتی مہنگائی بھی دکان داروں کے لیے مشکل پیدا کر رہی ہے کیونکہ زعفران اور میووں کی قیمتوں میں اضافہ منافع کم کر دیتا ہے۔ کئی دکان داروں کے بچوں نے بھی دیگر شعبوں کا رخ کر لیا ہے۔
 حوالہ جات 

زمرہ:بھارتی شیرینی
زمرہ:شمالی بھارت کے پکوان
زمرہ:دودھ کی شیرینی